text: Nyt ambulancefirma har nu bankgaranti
  22 oktober 2014 kl. 09.47
  Det hollandske ambulance-firma BIOS har nu stillet med en bankgaranti til Region Syddanmark.
  55 millioner kroner. Så mange penge - som bankgaranti - blev onsdag morgen afleveret af BIOS' administrerende direktør for den danske afdeling, Aad Romijn, til repræsentanter fra Region Syddanmark.
  Dermed opfylder BIOS endnu et krav og er rykket nærmere firmaets ønske om at overtage ambulancekørslen fra den 1. september næste år efter det vandt licitationen på bekostning af Falck.
  BIOS sidder nu inde med en fast indtægt i de næste 10 år, hvilket formentlig har været stærkt medvirkende til, at firmaet kunne stille med den store bankgaranti.
  Der har dog været stillet en lang række spørgsmålstegn ved BIOS' evner - også økonomisk - til at overtage ambulancekørslen i store dele af Region Syddanmark. Spørgsmålet om BIOS's økonomiske fundament synes nu at være blevet besvaret.
  Responce er det andet selskab, der sammen med BIOS, skal sørge for syge og sårede patienter.
  